钦定古今图书集成/明伦汇编/人事典/第060卷 > 《古意》北齐·颜之推
## 钦定古今图书集成/明伦汇编/人事典/第060卷 > 《古意》北齐·颜之推

十五好诗书，二十弹冠仕。楚王赐颜色，出入章华里。
作赋凌屈原，读书夸《左史》。数从明月䜩，或侍朝云祀。
登山摘紫芝，泛江采绿芷。歌舞未终曲，风尘暗天起。
吴师破九龙，秦兵割千里。狐兔穴宗庙，霜露沾朝市。
璧入邯郸宫，剑去襄城水。未获殉陵墓，独生良足耻。
悯悯思旧都，恻恻怀君子。白发窥明镜，忧伤没余齿。